Ehdotus NEUVOSTON ASETUS asetusten (EY) N:o 1452/2001, (EY) N:o 1453/2001 ja (EY) N:o 1454/2001 muuttamisesta erityiseen hankintajärjestelmään kuuluvien tuotteiden jälleenvientiä ja jälleenlähettämistä koskevien edellytysten osalta

(komission esittämä)

PERUSTELUT

Kesäkuun 28. päivänä vuonna 2001 annetut neuvoston asetukset (EY) N:o 1452/2001, (EY) N:o 1453/2001 ja (EY) N:o 1454/2001 koskevat erityistoimenpiteiden toteuttamista yhteisen maatalouspolitiikan soveltamiseksi syrjäisimmillä alueilla (Azoreilla ja Madeiralla, Ranskan merentakaisissa departementeissa ja Kanariansaarilla). Näiden toimenpiteiden tarkoituksena on parantaa kyseisten alueiden maataloustuotteiden tuotantoon ja kaupan pitämiseen liittyviä edellytyksiä sekä vähentää alueiden poikkeuksellisesta maantieteellisestä sijainnista johtuvia vaikutuksia ja perustamissopimuksen 299 artiklan 2 kohdassa tunnustettuja rajoitteita. Taloudellisia hyötyjä tarjoava erityinen hankintajärjestelmä on otettu käyttöön kyseisten alueiden hankintojen varmistamiseksi ja niiden syrjäisestä sijainnista, saaristoluonteesta ja syrjäisimpien alueiden asemasta johtuvien lisäkustannusten vähentämiseksi.

Jotta erityisen hankintajärjestelmän taloudellisista hyödyistä ei aiheutuisi kaupan vääristymiä kyseisten tuotteiden osalta, asetuksissa kielletään näiden tuotteiden jälleenlähettäminen ja jälleenvienti syrjäisimmiltä alueilta tietyin poikkeuksin. Tämä kielto ja poikkeuksiin sovellettavat tiukat edellytykset rajoittavat eräiden toimijoiden taloudellisen toiminnan kehittämistä. Ehdotetaan, että kyseisten tuotteiden lähettäminen tai vienti olisi sallittava taloudellisen hyödyn palauttamisen jälkeen.

Asetuksessa (EY) N:o 1453/2001 säädetään, että erityiseen hankintajärjestelmään kuuluvien tuotteiden jälleenlähettämistä ja jälleenvientiä koskevaa kieltoa ei sovelleta Azorien ja Madeiran väliseen kauppaan. Tämä säännös mahdollistaa Azorien ja Madeiran välisen kaupan tekemättä eroa jalostettujen ja jalostamattomien tuotteiden välillä. Se on johtanut siihen, että Madeiralta peräisin olevaa erityiseen hankintajärjestelmään kuuluvaa sokeria on voitu keinottelutarkoituksissa myydä Azoreilla, joiden markkinat ovat vaikeuksissa. Tässä ehdotuksessa esitetään Azorien ja Madeiran välillä käytävän erityiseen hankintajärjestelmään kuuluvien tuotteiden kaupan rajoittamista ainoastaan jalostettuihin tuotteisiin.

2004/0051 (CNS)

Ehdotus NEUVOSTON ASETUS asetusten (EY) N:o 1452/2001, (EY) N:o 1453/2001 ja (EY) N:o 1454/2001 muuttamisesta erityiseen hankintajärjestelmään kuuluvien tuotteiden jälleenvientiä ja jälleenlähettämistä koskevien edellytysten osalta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 36 artiklan, 37 artiklan 2 kohdan ja 299 artiklan 2 kohdan,

ottaa huomioon komission ehdotuksen [1],

[1] EYVL C [...] [...], s. [...]

ottaa huomioon Euroopan parlamentin lausunnon [2],

[2] EYVL C [...] [...], p. [...]

sekä katsoo seuraavaa:

(1) Tiettyjä maataloustuotteita koskevista erityistoimenpiteistä Ranskan merentakaisten departementtien hyväksi, direktiivin 72/462/ETY muuttamisesta ja asetusten (ETY) N:o 525/77 ja (ETY) N:o 3763/91 (POSEIDOM) kumoamisesta 28 päivänä kesäkuuta 2001 annetussa neuvoston asetuksessa (EY) N:o 1452/2001 [3], tiettyjä maataloustuotteita koskevista erityistoimenpiteistä Azorien ja Madeiran hyväksi ja asetuksen (ETY) N:o 1600/92 kumoamisesta (POSEIMA) 28 päivänä kesäkuuta 2001 annetussa neuvoston asetuksessa (EY) N:o 1453/2001 [4] sekä tiettyjä maataloustuotteita koskevista erityistoimenpiteistä Kanariansaarten hyväksi ja asetuksen (ETY) N:o 1601/92 kumoamisesta (POSEICAN) 28 päivänä kesäkuuta 2001 annetussa neuvoston asetuksessa (EY) N:o 1454/2001 [5] kielletään erityiseen hankintajärjestelmään kuuluvien tuotteiden jälleenvienti ja jälleenlähettäminen muutamia poikkeuksia lukuun ottamatta.

[3] EYVL L 198, 21.7.2001, s. 11. Asetus sellaisena kuin se on muutettuna asetuksella (EY) N:o 1782/2003 (EYVL L 270, 21.10.2003, s. 1).

[4] EYVL L 198, 21.7.2001, s. 26. Asetus sellaisena kuin se on viimeksi muutettuna asetuksella (EY) N:o 55/2004 (EYVL L 8, 14.1.2004, s. 1).

[5] EYVL L 198, 21.7.2001, s. 45. Asetus sellaisena kuin se on viimeksi muutettuna asetuksella (EY) N:o 1782/2003 (EYVL L 270, 21.10.2003, s. 1).

(2) Asetuksissa (EY) N:o 1452/2001 ja (EY) N:o 1453/2001 sallitaan jalostettujen tuotteiden vienti kolmansiin maihin alueellisen kaupan suosimiseksi sekä jalostettujen tuotteiden perinteinen lähettäminen.

(3) Asetuksessa (EY) N:o 1454/2001 sallitaan jalostettujen tuotteiden perinteinen vienti ja lähettäminen. Lisäksi siinä sallitaan jalostamattomien tuotteiden tai näistä tuotteista paikallisen pakkaamisen kautta saatujen tuotteiden vienti tietyin komission määrittelemin edellytyksin, joita ovat erityisesti tuen palauttaminen tai tuontitullien maksaminen.

(4) Jotta syrjäisimpien alueiden taloudellista toimintaa voitaisiin kehittää, on syytä sallia erityiseen hankintajärjestelmään kuuluvien tuotteiden vienti tai lähettäminen tuen palauttamisen tai tuontitullien maksamisen jälkeen lukuun ottamatta Azorien ja Madeiran välistä jalostamattomien tuotteiden kauppaa, joka on eräiden tuotteiden osalta johtanut keinottelutarkoituksissa käytävään kauppaan.

(5) Tämän vuoksi asetukset (EY) N:o 1452/2001, (EY) N:o 1453/2001 ja (EY) N:o 1454/2001 olisi muutettava,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 1452/2001 3 artiklan 5 kohdan ensimmäinen alakohta seuraavasti:

"Erityiseen hankintajärjestelmään kuuluvia tuotteita voidaan jälleenviedä kolmansiin maihin tai jälleenlähettää muualle yhteisöön ainoastaan edellytyksin, jotka komissio vahvistaa 23 artiklan 2 kohdassa tarkoitettua menettelyä noudattaen. Näihin edellytyksiin kuuluvat erityisesti 2 kohdassa tarkoitetuista tuotteista erityisen hankintajärjestelmän osana saatujen tukien palauttaminen tai 1 kohdassa tarkoitettujen tuotteiden tuontitullien maksaminen. Tässä kohdassa tarkoitettua rajoitusta ei sovelleta Ranskan merentakaisten departementtien väliseen kauppaan."

2 artikla

Korvataan asetuksen (EY) N:o 1453/2001 3 artiklan 5 kohta seuraavasti:

"5. Erityiseen hankintajärjestelmään kuuluvia tuotteita voidaan jälleenviedä kolmansiin maihin tai jälleenlähettää muualle yhteisöön ainoastaan edellytyksin, jotka komissio vahvistaa 35 artiklan 2 kohdassa tarkoitettua menettelyä noudattaen. Näihin edellytyksiin kuuluvat erityisesti 2 kohdassa tarkoitetuista tuotteista erityisen hankintajärjestelmän osana saatujen tukien palauttaminen tai 1 kohdassa tarkoitettujen tuotteiden tuontitullien maksaminen.

Ensimmäisessä alakohdassa tarkoitettua rajoitusta ei sovelleta erityiseen hankintajärjestelmään kuuluvia raaka-aineita sisältäviin Azorien ja Madeiran alueilla jalostettuihin tuotteisiin, jotka:

a) viedään perinteisen viennin tai kolmansiin maihin suuntautuvan Azorien ja Madeiran alueellisen kaupan yhteydessä; tai

b) lähetetään:

i) Azoreilta ja Madeiralta muualle yhteisöön toteutettavien perinteisten lähetysten yhteydessä, tai

ii) Azorien ja Madeiran välisen kaupan yhteydessä.

Toisessa alakohdassa tarkoitetuille tuotteille ei myönnetä vientitukea."

3 artikla

Korvataan asetuksen (EY) N:o 1454/2001 3 artiklan 5 kohta seuraavasti:

"5. Erityiseen hankintajärjestelmään kuuluvia tuotteita voidaan jälleenviedä kolmansiin maihin tai jälleenlähettää muualle yhteisöön ainoastaan edellytyksin, jotka komissio vahvistaa 21 artiklan 2 kohdassa tarkoitettua menettelyä noudattaen. Näihin edellytyksiin kuuluvat erityisesti 2 kohdassa tarkoitetuista tuotteista erityisen hankintajärjestelmän osana saatujen tukien palauttaminen tai 1 kohdassa tarkoitettujen tuotteiden tuontitullien maksaminen.

Ensimmäisessä alakohdassa tarkoitettua rajoitusta ei sovelleta kyseisten tuotteiden Kanariansaarilla toteutetusta jalostuksesta seurauksena olevien tuotteiden perinteiseen vientiin tai muualle yhteisöön suuntautuvaan perinteiseen lähettämiseen.

Toisessa alakohdassa tarkoitetuille tuotteille ei myönnetä vientitukea."

4 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

>TAULUKON PAIKKA>